Staak 'sousvliegtuig' vir afgetrede amptenare | Maroela Media
Die gratis luukse vlugte wat die parlement vir oudministers, adjunkministers en hul gades van die ANC, NP, VF Plus en COPE betaal, is 'n vermorsing van belastingbetalers se geld en moet gestaak word.
Só het die DA gesê nadat hy verlede week 'n formele klag by die ouditeur-generaal oor dié voordele ingedien het.
Die parlement het voortgegaan om vir hierdie vlugte te betaal, selfs nadat die voordeel in November verlede jaar uit die Ministeriële Handboek geskrap is.
Leon Schreiber, die DA se woordvoerder oor staatsdiens en administrasie, het Woensdag 'n brief aan die voorsitter van die gesamentlike staande komitee oor die finansiële bestuur van die parlement, Bertha Mabe, gerig en versoek dat dié kwessie op die komitee se volgende vergadering bespreek word.
Die DA voer aan die voordele is onwettig en moet onmiddellik opgeskort word. Schreiber bestempel dit as 'n sogenaamde sousvliegtuig vir oudamptenare terwyl miljoene mense in armoede leef.
"Belastingbetalers moet jaarliks ongeveer R10 miljoen opdok sodat die parlement vir hierdie luukse vlugte kan betaal," sê Schreiber.
Hy sê die waarnemende sekretaris van die parlement, Baby Tyawa, wat ook die rekenpligtige beampte van die Wet op die Finansiële Bestuur van die Parlement en die Provinsiale Wetgewers is, moet aanspreeklik gehou word. Sy moet ook die stappe uiteensit wat sy gaan doen om hierdie voortgesette verkwistende besteding te beëindig.
Schreiber sê wetgewing verplig die parlement se rekenpligtige beampte om te verseker dat die hulpbronne van die parlement doeltreffend, ekonomies en deursigtig aangewend word.
"As daar bevind word dat Tyawa haar fidusiêre plig versaak het deur te betaal vir luukse vlugte vir lede van die ANC, NP en VF Plus, moet sy persoonlik aanspreeklik gehou word."
Schreiber sê die parlement het 'n grondwetlike verpligting om 'n voorbeeld te stel in die bestuur van openbare geld wat aan hom toevertrou is.
"Terwyl ons land 'n werkloosheidskoers van meer as 43% het en met meer as 30 miljoen mense wat onder armoede gebuk gaan, is daar mense soos hierdie wat steeds rondrits op belastingbetalers se onkoste en die parlement se begroting misbruik. Dit is 'n immorele en korrupte vermorsing van geld."
Die DA meen dat dié geld wat onreëlmatig bestee word van die betrokke partye verhaal moet word
ANC Cope DA VF Plus
Stem saam en ook die toelaag wat die president vrouens kry. Hoekom al 6 vrouens toelae kry?
En so ry die VF plus ook maar lekker op die soustrein (vliegtuig)
Ohhhhh…. so die DA het nooit gedeel hierin nie? Nooit ooit gevlieg op die belastingbetaler se koste nie??
Snaaks dat die DA nou skielik so koste bewus is en dat hulle gades die enigstes van al die partye is wat betaal om saam te vlieg……you could've fooled me…….
Maar die DA bly stil oor dienende parlementêre se reusagtige salarisse: R1.3 miljoen per jaar plus 'n luukse motor plus 'n vet petroltoelae plus 'n vet onthaaltoelae plus verniet vlieg. En en en. Hulle swem almal in die geld, ALLE politieke partye se parlementslede.